b"\n_START_ARTICLE_\nTintoretto\n_START_SECTION_\nBiografia\n_START_PARAGRAPH_\nEl seu veritable nom, Comin, fou descobert recentment per Miguel Falomir, cap del departament de Pintura Italiana del Museu del Prado, i es f\xc3\xa9u p\xc3\xbablic arran de la retrospectiva de Tintoretto realitzada pel museu durant el 2007. Per la seva fenomenal energia i afany a l'hora de pintar fou motejat El Furi\xc3\xb3s; i el seu dram\xc3\xa0tic \xc3\xbas de la perspectiva i els especials efectes de llum feren d'ell un precursor de l'art barroc. Els seus treballs m\xc3\xa9s famosos s\xc3\xb3n una s\xc3\xa8rie de pintures sobre la vida de Jes\xc3\xbas i la Mare de D\xc3\xa9u, a l'escola de Sant Rocco. Jean Paul Sartre escrigu\xc3\xa9 diversos assajos sobre Tintoretto. El pintor fou enterrat a l'esgl\xc3\xa9sia de la Madonna dell'Orto de Ven\xc3\xa8cia.\n_START_SECTION_\nObra\n_START_PARAGRAPH_\nInicialment, el seu estil seguia el de Tiziano, per\xc3\xb2 evolucion\xc3\xa0, a partir de 1540, esent la seva tend\xc3\xa8ncia manierista m\xc3\xa9s marcada que la dels altres dos grans pintors de l'escola veneciana: Tiziano i el Veron\xc3\xa8s. _NEWLINE_Pint\xc3\xa0 amb passi\xc3\xb3, amb una caracter\xc3\xadstica aud\xc3\xa0cia, composicions molt din\xc3\xa0miques, utilitzant una llum dram\xc3\xa0tica i creant enf\xc3\xa0tics efectes de perspectiva, que feren que sembl\xc3\xa9s un artista barroc avan\xc3\xa7at al seu temps. Del seu admirat Miquel \xc3\x80ngel, prengu\xc3\xa9 les anatomies i les postures dif\xc3\xadcils; l'en\xc3\xa8rgic modelatge del cos fou una novetat a Ven\xc3\xa8cia, per\xc3\xb2 inser\xc3\xad aquest concepte i la perspectiva en un marc molt caracter\xc3\xadstic de l'escola veneciana: el del color, el paisatge i la llum. Aquesta \xc3\xbaltima cobr\xc3\xa0 singular rellev\xc3\xa0ncia en les seves \xc3\xbaltimes obres, quan la f\xc3\xa9u servir de forma dram\xc3\xa0tica. _NEWLINE_Tingu\xc3\xa9 una capacitat de treball fora mida. Malgrat la quantitat d'enc\xc3\xa0rrecs que rebia, executava una obra rere una altra amb gran rapidesa. Aquesta prol\xc3\xadfica producci\xc3\xb3, que compta amb m\xc3\xa9s de tres-centes obres, s'explica, endem\xc3\xa9s, per l'exist\xc3\xa8ncia d'un taller. Es deia que havia acabat en dos mesos dues pintures hist\xc3\xb2riques, cadascuna de vint figures, de les quals set n'eren retrats. Sebastiano del Piombo assenyal\xc3\xa0 que podia pintar en dos dies tant com ell pintava en dos anys; Annibale Carracci que Tintoretto va ser, en moltes de les seves obres, semblant a Tiziano, en altres inferior a Tintoretto. _NEWLINE_Aquesta va ser l'opini\xc3\xb3 generalitzada que d'ell tingueren els venecians, que sostenien que Tintoretto tenia tres pinzells: un d'or, el segon de plata i el tercer de ferro. Conre\xc3\xa0 indistintament el llen\xc3\xa7 i el fresc. Els temes tractats foren sobretot religiosos, tant b\xc3\xadblics com evang\xc3\xa8lics; els tract\xc3\xa0 amb una iconografia ins\xc3\xb2lita, com pot veure's en La mort d'Abel (c. 1551-1552) o La piscina prob\xc3\xa0tica (c. 1578-1581). Per\xc3\xb2, a m\xc3\xa9s, realitz\xc3\xa0 nombrosos retrats de magistrats, funcionaris i homes de lletres. _NEWLINE_Malgrat haver tingut pocs alumnes, en el seu taller hi treballaren els seus fills, Marietta i Domenico, aix\xc3\xad com Paolo Fiammingo, Ludovico Toeput, Martin de Vos d'Anvers i Aliense. A m\xc3\xa9s a m\xc3\xa9s, la seva pintura influ\xc3\xad a El Greco, que hagu\xc3\xa9 de con\xc3\xa8ixer la seva obra durant la seva estada a Ven\xc3\xa8cia. _NEWLINE_Fou descobert com a un gran mestre durant el segle XX."